તાજેતરમાં જ શહેરના પૂર્વ વિસ્તારમાં આવેલી ખારીકટ કેનાલની સાફ સફાઇ યુદ્ધના ધોરણે થઇ હતી. ઘણો ખર્ચ પણ કરવામાં આવ્યો પણ, પરિણામ શૂન્ય આવ્યું છે. આમાં મ્યુનિસિપાલિટીનો વાંક ઓછો, શહેરીજનોનો વધુ છે. મ્યુનિસિપાલિટીએ કેનાલ સાફ કરવા જેસીબી સાથે સફાઇ કામદારો મેદાને ઉતાર્યા હતા પણ, નાગરિકોએ ગંદો કચરો તથા દુષિત પાણી નાંખવાનું એક પણ દિવસ બંધ કર્યું નહોતું. સિવિક સેન્સના અભાવને કારણે આ શહેર ક્યારેય પણ સ્વચ્છ થાય એવું જણાતું નથી. અમદાવાદથી વિદેશ જતા આ જ શહેરીજનો વિદેશી ધરતી પર પગ મૂકતાંની સાથે જ શિસ્તમાં આવી જાય છે અને પાછા આપણી ધરતી ઉપર આવે તો એવાને એવા થઇ જાય છે. ગમે ત્યાં કચરો નાખવાનું કે થૂંકવાનું છોડતા નથી. મ્યુનિસિપાલિટી દર વર્ષે રૂપિયા 200 કરોડથી વધુનો ખર્ચ સાફ સફાઇ ઉપર કરે છે. (તેમાંથી 25થી30 ટકા રકમ ખવાઇ જતી હોય તો પણ રૂપિયા દોઢસો કરોડથી વધુ તો ખર્ચ થાય છે.)છતાં શહેર એવુંને એવું જ છે. ખારીકટ કેનાલમાં આજે પણ ગંદાપાણીના નાળાં ચાલુ છે એટલું જ નહિ, ફેક્ટરીઓ પણ ગેરકાયદે રીતે દુષિત પાણી કેનાલમાં છોડી રહી છે. તેને રોકનાર કોઇ નથી, આવી ફેક્ટરીઓને સીલ મારી દેવાં જોઇએ.